
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 16 aprilie 2014
Nr.4C-9/84

RAPORT

asupra propunerii legislative pentru completarea Legii educaţiei naţionale nr.1/2011 
(Plx. 125/2014)


1. În baza prevederilor art. 95 din Regulamentul Camerei Deputaţilor, republicat, cu adresa nr. Plx. 125 din 08 aprilie 2014, Comisia pentru învăţământ, ştiinţă, tineret şi sport a primit spre dezbatere, în fond, propunerea legislativă pentru completarea Legii educaţiei naţionale nr.1/2011.


Pentru întocmirea raportului, Comisia a analizat avizul Consiliului Legislativ şi avizul Consiliului Economic şi Social.

Propunerea legislativă are ca obiect de reglementare completarea alin. (2) al art. 104 din Legea educaţiei naţionale nr. 1/2011, cu modificările şi completările ulterioare, în sensul finanțării unor cheltuieli de natura bunurilor și serviciilor din economii sau din sume alocate din bugetele locale.   


2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi 14 deputaţi, din totalul de 27 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat domnul Andrei Gheorghe Kiraly - secretar de stat în cadrul Ministerului Educaţiei Naţionale. 


5. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este prima Cameră sesizată.


În urma dezbaterii, în şedinţa din 15 martie 2014, Comisia a propus, cu 12 voturi pentru și 2 voturi împotrivă, respingerea propunerii legislative, pentru evitarea suprapunerii finanțării de bază cu cea complementară, având în vedere că alin. (2) al art. 105 din Legea educației naționale nr. 1/2011, cu modificările şi completările ulterioare, prevede că din finanţarea complementară, care se asigură din bugetele locale ale unităţilor administrativ-teritoriale şi din sume defalcate din taxa pe valoarea adăugată, se asigură unele categorii de cheltuieli, printre care și alte cheltuieli de natura bunurilor și serviciilor, care nu fac parte din finanțarea de bază.



    PREŞEDINTE 



                   


            SECRETAR

     Angel TÎLVĂR                                                                               Victor CRISTEA












                 Consilier parlamentar 







                                                                                    Ioana Florina Mînzu

